Pravna podlaga za to poročilo je Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (v nadaljnjem besedilu: uredba o EFSI). Uredba o EFSI je bila spremenjena z Uredbo (EU) 2017/2396 Evropskega parlamenta in Sveta z dne 13. decembra 2017 v zvezi s podaljšanjem obstoja Evropskega sklada za strateške naložbe ter uvedbo tehničnih izboljšav za ta sklad in Evropsko svetovalno vozlišče za naložbe (v nadaljnjem besedilu: sprememba EFSI 2.0). S spremembo EFSI 2.0 se je med drugim povečala višina jamstva EU in prilagodil ciljni znesek. Evropska komisija in Evropska investicijska banka (v nadaljnjem besedilu: EIB) sta sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) podpisali 22. julija 2015, spremenjen in prenovljen pa je bil 21. julija 2016, 21. novembra 2017, 9. marca 2018, 20. decembra 2018, 27. marca 2020 in 27. aprila 2020.

V členu 16(6) uredbe o EFSI je določeno, da Komisija vsako leto do 31. maja Evropskemu parlamentu, Svetu in Računskemu sodišču predloži letno poročilo o upravljanju Jamstvenega sklada EFSI v preteklem koledarskem letu, vključno z oceno o ustreznosti ciljnega zneska in ravni sredstev Jamstvenega sklada EFSI ter o tem, ali sklad potrebuje dodatna sredstva. To letno poročilo vsebuje predstavitev finančnega položaja Jamstvenega sklada EFSI ob koncu preteklega koledarskega leta, finančnih tokov v preteklem koledarskem letu, pa tudi pomembne transakcije in vse relevantne informacije o finančnih računih. Vsebuje tudi informacije o finančnem upravljanju, uspešnosti in tveganju Jamstvenega sklada EFSI ob koncu preteklega koledarskega leta.

2.Operativni okvir

Jamstvo EU krije operacije financiranja in investicij, ki jih podpišeta EIB v okviru glavne komponente dela za infrastrukturo in inovacije ter Evropski investicijski sklad (EIS) v okviru dela za MSP in poddela dela za infrastrukturo in inovacije, namenjenega naložbam v sklad za MSP / podjetja s srednje veliko tržno kapitalizacijo. Del splošnih operacij EFSI krije jamstvo EU, del pa se izvede na tveganje skupine EIB.

V skladu s členom 12 uredbe o EFSI Jamstveni sklad EFSI predstavlja likvidnostno rezervo, iz katere se poplača EIB, če pride do unovčitve jamstva EU. V skladu s sporazumom o EFSI med EU in EIB se unovčitve jamstva izplačajo iz Jamstvenega sklada EFSI, če njihov znesek presega sredstva, ki jih ima EIB na voljo na računu EFSI. Račun EFSI, ki ga upravlja EIB, je bil vzpostavljen za zbiranje prihodkov EU in izterjanih zneskov iz naslova operacij EFSI v okviru jamstva EU ter, odvisno od razpoložljivega stanja, za izplačilo unovčitev v okviru jamstva EU.

V Jamstvenem skladu EFSI so rezervacije oblikovane progresivno, pri čemer se upošteva povečanje izpostavljenosti jamstva EU.

V skladu s členom 12(4) uredbe o EFSI sredstva Jamstvenega sklada EFSI neposredno upravlja Komisija, vlagajo pa se v skladu z načelom dobrega finančnega poslovodenja, pri čemer se upoštevajo ustrezna bonitetna pravila.

EIB in EIS sta odgovorna za oceno in spremljanje tveganja posameznih operacij, ki jih podpira jamstvo EU. Komisija na podlagi teh informacij ter jasnih in preudarnih predpostavk o prihodnji dejavnosti zagotavlja ustreznost ciljnega zneska in ravni sredstev v Jamstvenem skladu EFSI, ki se pregleduje. V skladu s členom 16(3) uredbe o EFSI sta EIB in EIS marca 2019 o tem poročala Komisiji in Evropskemu računskemu sodišču.

V skladu s členom 16(2) uredbe o EFSI mora letno poročilo EIB Evropskemu parlamentu in Svetu vsebovati specifične informacije o skupnem tveganju, povezanem z operacijami financiranja in naložbenimi operacijami, izvedenimi v okviru EFSI, ter o unovčitvah jamstva.

3.Finančni računi in pomembne proračunske transakcije v letu 2019

Finančne informacije v zvezi z EFSI so predstavljene v nadaljevanju, razdeljene pa so v štiri oddelke: (1) finančni položaj Jamstvenega sklada EFSI na dan 31. decembra 2019, (2) operacije EFSI v okviru jamstva EU, ki jih je izvedla skupina EIB, na dan 31. decembra 2019, (3) oblikovanje rezervacij za Jamstveni sklad EFSI ter (4) unovčitve in uporaba jamstva EU.

3.1. Računovodski izkazi Jamstvenega sklada EFSI na dan 31. decembra 2019

Skupna sredstva Jamstvenega sklada EFSIso na dan 31. decembra 2019 znašala 6 688 milijonov EUR. Sredstva so zajemala portfelj naložbenih vrednostnih papirjev, razvrščen kot razpoložljiv za prodajo (6 654 milijonov EUR), valutno terminsko prodajo USD s pozitivno neto sedanjo vrednostjo, razvrščeno kot finančna sredstva po pošteni vrednosti prek presežka in primanjkljaja (3 milijoni EUR), ter denarna sredstva in njihove ustreznike (31 milijonov EUR).

Kar zadeva izkaz poslovnega izida za leto 2019, je poslovni izid Jamstvenega sklada EFSI ob koncu leta znašal 21,7 milijona EUR. Največji delež so prispevali prihodki od pozitivnih neto obresti v višini 18,3 milijona EUR in neto dobiček od prodaje za prodajo razpoložljivih vrednostnih papirjev (17,1 milijona EUR). Od tega je odštet negativni rezultat revalorizacije zaradi tečajnih razlik, ki je znašal –13,1 milijona EUR. Preostali neto stroški v višini –0,6 milijona EUR so večinoma zajemali opravnine za hrambo.

3.2. Operacije EFSI v okviru jamstva EU

Izpostavljenost EU iz naslova jamstva v zvezi z izplačanimi zapadlimi operacijami EFSI skupine EIB je na dan 31. decembra 2019 znašala 17,7 milijarde EUR od neto razpoložljive pravne obveznosti v višini 25,8 milijarde EUR, za katero jamči EU. Znesek v višini 17,6 milijarde EUR je evidentiran kot pogojna obveznost v pojasnilih k računovodskim izkazom EU za leto 2019, medtem ko je bil za preostali znesek v višini 0,1 milijarde (74 milijonov) pripoznana rezervacija.

Operacije EFSI, ki jih je EIB upravljala v okviru dela za infrastrukturo in inovacije, so leta 2019 ustvarile neto prihodek v višini 299,5 milijona EUR za EU. Od tega zneska je bila na dan 31. decembra 2019 v računovodskih izkazih EU za leto 2019 evidentirana neto terjatev Komisije od EIB v višini 50,8 milijona EUR.

Za operacije EFSI v okviru dela za MSP so stroški EU v letu 2019 znašali 109,9 milijona EUR. Od tega se pristojbine in stroški EIS v višini 37,9 milijona EUR, ki so bili evidentirani v računovodskih izkazih EU za leto 2019, plačajo EIS po 31. decembru 2019.

3.3.Oblikovanje rezervacij za Jamstveni sklad EFSI

V letu 2019 je bilo v zvezi z oblikovanjem rezervacij za Jamstveni sklad EFSI odobrenih skupno 357 milijonov EUR proračunskih sredstev. Od tega zneska je bilo 167 milijonov EUR proračunskih sredstev odobrenih v skladu s Sklepom Komisije C(2019) 875. Dodatne odobritve za prevzem obveznosti v višini 190 milijonov EUR so bile odobrene v obliki namenskega prejemka.

V Jamstveni sklad EFSI je bilo med letom efektivno vplačanih skupno 1 166 milijonov EUR. Večina tega zneska je bila iz odobritev plačil iz splošnega proračuna EU, medtem ko je bil znesek v višini 163 milijonov EUR izterjan kot namenski prejemek (136 milijonov EUR iz prihodkov EFSI in 27 milijonov EUR iz prihodkov Instrumenta za povezovanje Evrope), znesek v višini 3 milijone EUR pa je bil prenesen kot dodatne odobritve plačil ob koncu proračunskega leta.